
Acasă » Dezvaluiri > Coldea a dat un ordin prin care SRI urma să supravegheze operativ... 


Un eveniment misterios a produs tulburări în SRI, la începutul anului electoral 2009: 
un ordin intern al gen.Florian Coldea a fost contrat de un nume greu din serviciu, 
care a considerat că demersul e foarte grav, neconstituţional și încălcînd drepturile 
cetățenești. Respectivul greu, col.lon Dedu, cu funcţie de general, a raportat situația 
directorului George Maior, dar a sfîrșit prin a fi executat și tras pe linie moartă. Pînă 
azi nu s-a aflat ce conţinea misteriosul ordin al lui Coldea, doar că recent, jurnalistul 
de investigaţii Cornel Ivanciuc devolează conţinutul acestuia, în baza informaţiilor 
furnizate chiar de către rezervistul Dedu. E vorba de un plan aprobai de CSAT prin 
care SRI urma să supravegheze operativ întreg Parlamentul României, transmite 
Inpolitics. 


Scandalul a fost dezvăluit public cinci ani mai tirziu, în 2014, de către senatorul 
PSD Valer Marian, fost procuror, printr-o interpelare parlamentară, în care prezenta 


acţiunea în justiţie a col.Dedu împotriva măsurilor punitive luate de Coldea, Maior, 


Dumitru Cocoru și de col.Adrian Țolescu împotriva sa. 


“Prin contestaţia ce a constituit obiectul dosarului Curţii de Apel București, 
Secţia a VIII-a Contencios Administrativ și Fiscal nr. 37955/3/2010, 
reclamantul Dedu lon a chemat în judecată pârâtul SRI (reprezentat prin 
director George Maior, primul adjunct al directorului, gen.It. Florian Coldea, 
adjunctul directorului, gen. It. Dumitru Cocoru, și șeful UM 0318 București, 
col.Adrian Ţolescu), solicitând anularea Ordinului AP II nr. 0365/07.08.2009 
și a Comunicării 019032/07.04.2010, precum și altor dispoziţii interne 
conexe actelor oficiale anterior precizate. Prin Ordinul AP II nr. 
0365/07.08.2009, numitul Dedu lon, având gradul de colonel, a fost eliberat 
din funcţia de șef sector în cadrul UM 0318 București (funcţie de general de 
brigadă) și a fost trecut pe o poziţie de execuţie, coroborat cu punerea la 
dispoziţia comandantului unităţii respective, fără a se preciza perioada 
punerii la dispoziţie, în vederea clarificării unor aspecte din activitatea sa 
considerate, în mod unilateral de către superiorii săi ierarhici, ca având unele 
elemente constitutive cu caracter nelegitim. 


Până la data respectivă, colonelul Dedu Ion avea o vechime în muncă în 
cadrul SRI de 18 de ani și nu a fost sancţionat niciodată, iar ca șef de sector, 
funcţie de conducere deţinută timp de 9 ani, a fost apreciat anual cu 
calificativul“foarte bun“, având permanent „soldă de merit” și obținând, în 
perioada septembrie 2008- martie 2009, in extenso, cu aprobarea conducerii 
Serviciului, și „soldă de excepţional”. 

Colonelul Dedu lon consideră că ordinele contestate sunt lovite de nulitate 
absolută întrucât nu răspund cerinţelor de formă și fond, respectiv de 
legalitate instituite de normele juridice naţionale aplicabile, precum și 

datorită faptului că acuzaţiile care i-au fost aduse sunt neîntemeiate, iar 
procedura de cercetare a fost profund viciată prin nerespectarea dispoziţiilor 
legale. În opinia sa, principala cauză ce a determinat reacţiile negative ale 
decidențţilor ierarhici superiori a fost elaborarea de către reclamant, în 
calitate de șef Sector 7 (cu atribuţii și competenţe informativ-operative, 
având funcţia de general de brigadă, în cadrul UM 0296 București, structură 
centrală a Serviciului) a unui raport personal cu nr. 001161278/11.05.2009, 
care a fost înaintat personal directorului SRI George Maior, spre justă analiză 
și evaluare în vederea stabilirii măsurilor ce se impun. Prin raportul în cauză, 
reclamantul a semnalat, cu argumente și referinţe în fapt și în drept, în 
condiţiile Legii nr. 571/2004 privind protecţia personalului din autoritățile 
publice, instituţiile publice și alte unităţi care semnalează încălcări ale legii, 
că o anumită prevedere dintr-o dispoziţie internă aprobată în luna ianuarie 
2009 de către generalul de brigadă Florian Coldea, poate fi de natură a 


determina incidente în respectarea Constituţiei României și a altor prevederi 
normative din domeniul comunicaţiilor electronice și protecţiei datelor 
personale. În opinia sa, ulterior acestui demers instituţional, realizat cu bună 
credinţă și speranţă de rezolvare internă competentă, au fost întreprinse o 
serie de acţiuni abuzive asupra sa, începând din data de 20.05.2009" se 
arăta în interpelare. 


Colonelul rezervist lon Dedu nu a spus niciodată ce conţinea respectivul ordin, 
inclusiv recent, cînd a fost invitatul Ancăi Alexandrescu la Realitatea Plus, unde a 
explicat că acesta e încă secret de serviciu. 


A făcut-o însă, zilele trecute, în podcastul EVZ Play Cornel Ivanciuc, pe baza datelor 
primite chiar de la Dedu. 


"Problema cea mai mare pe care a creat-o el (Coldea n.n.), de unde și cele 
două victime pe care le cunoaștem, cei doi ofiţeri pe care i-a dat afară pînă la 
urmă, pe (Daniel n.n.) Florea și pe Dedu, a plecat de la intenţia serviciului, 
exprimată clar de Coldea, de a monitoriza întregul Parlament al României. 
Asta este acţiunea pe care o invocă Dedu și de care nu vorbește, și care s-a 
discutat în CSAT. Dedu nu mi-a spus explicit, m-a lăsat să deduc eu chestia 
asta, și cînd am dedus că despre asta e vorba, l-am rugat să clipească o dată 
dacă e "da", și de două ori dacă e "nu". EI a clipit o dată. Deci, urma ca fiecare 
membru al Parlamentului României să fie monitorizat și să i se deschidă o 
acțiune de urmărire informativă ca să poată fi șantajaţi. Oricum pachetul de 
șantaj pe Parlament este făcut, există un procent de 15-20% dintre senatori 
și deputați care sunt șantajaţi. Statul român așa lucrează. Dacă nu ai pricină 
de șantaj nu poți fi valorificat” a spus Ivanciuc. 


Dacă informaţiile furnizate de col.Dedu via Ivanciuc sunt reale, avem de a face cu 
mult mai mult decît un Watergate, pentru că în cazul american era vorba de numai 
cîteva figuri interceptate ilegal de FBI, pe cînd acum avem de a face cu 
interceptarea ilegală și integrală a uneia dintre puterile statului, Parlamentul, și asta 
cu binecuvintarea CSAT, adică ceva nemaiîntilnit în istorie, probabil. Nu știm dacă 
planul de interceptare a sfîrșit prin a fi pus în aplicare, efectiv, sau a fost abandonat, 
în mod normal o anchetă la nivel înalt ar trebui să stabilească asta. 


E de așteptat, însă, ca dezvăluirile lui Dedu via Ivanciuc să aibă aceleași urmări 
precum acţiunea în justiţie a colonelului marginalizat, ori ca interpelarea 
senatorului Valer Marian. Adică nimeni, începînd cu Comisia SRI, nu se va sinchisi. 
E util, însă, ca măcar unii dintre români să aibă posibilitatea, citind cele de mai sus, 
să-și completeze puzzle-ul statului polițienesc care a devenit România în ultimul 
sfert de secol. 


